Streľba na Filozofickej fakulte Karlovej univerzity

Streľba na Filozofickej fakulte Karlovej univerzity sa odohrala 21. decembra 2023 v Prahe v budove fakulty na Námestí Jana Palacha. Počet obetí bol 14 (13 obetí zomrelo priamo na mieste streľby, 1 obeť na následky zranení v nemocnici) a 24 osôb bolo zranených. Ide o najtragickejšiu streľbu v histórii Česka.
Priebeh.
Dňa 21. decembra 2023 sa o 12:26 polícii ozvala svedkyňa s informáciou, že jej kamarát napísal samovražednú SMS a na volanie nereaguje. O 16 minút neskôr polícia nadobudla informáciu, že podozrivý cestuje zo svojej obce Hostouň do Prahy, kde plánuje spáchať samovraždu. O 12:45 získala informáciu, že v dome podozrivého bolo nájdené telo usmrteného otca dotyčného. Podozrivý v dome nastražil výbušný systém, kanistre s benzínom, fén s časovačom a spustil plyn. Zasahujúcim zložkám sa toto zariadenie podarilo včas zneškodniť. Polícia následne začala po študentovi v Prahe pátrať a o 14:22 dala evakuovať budovu, kde mal mať študent prednášku. O 14:49 ale obdržala správu o streľbe v budove fakulty na Námestí Jana Palacha, ktorá sa nachádzala na inom mieste, takže zabezpečená nebola. Podľa neskoršie získaných informácií bolo zistené, že strieľal študent fakulty, ktorý do budovy vstúpil s poloautomatickou puškou AR-10 a s kufrom so strelivom. Išlo o rovnakého muža, ktorého polícia niekoľko hodín hladaľa v súvislosti s možným pokusom o samovraždu. Páchateľ usmrtil 13 obetí a zranil ďalších 25, jedna osoba podľahla zraneniam neskôr v nemocnici. Keď na miesto dorazila polícia, strelec sa nachádzal na streche budovy, kde spáchal samovraždu.
Obete.
Obeťami streľby sa stalo 14 občanov Česka, medzi 24 zranenými sa nachádzali aj traja cudzinci, dvaja občania Spojených arabských emirátov a jeden občan Holandska. Desať osôb utrpelo ťažké zranenia.
Medzi verejne potvrdené obete patria:
Páchateľ.
Páchateľom bol 24-ročný David Kozák, študent Filozofickej fakulty Karlovej univerzity, ktorý študoval na magisterskom stupni v odbore história. Muž na univerzite patril medzi študentov s najlepšími výsledkami a pred streľbou sa nedopustil žiadneho evidovaného trestného činu alebo priestupku. Podľa slov ostatných študentov išlo o tichého a nenápadného človeka. Podľa medializovaných informácií sa mal študent v minulosti liečiť s psychickými problémami a mal vlastniť 12 legálne držaných zbraní, medzi ktorými boli pištole, brokovnice a samonabíjacie pušky. Rovnako sa objavili informácie, že páchateľ pred smrťou používal sociálnu sieť Telegram, kde v príspevkoch prejavoval svoju túžbu streľbu vykonať a následne spáchať samovraždu. Podľa polície ČR sa páchateľ inšpiroval podobnou streľbou v škole v Rusku. Presný motív činu však objasnený nie je. Polícia pracuje aj s verziou, že útok je spätý s vraždou v Klánovickom lese, ktorá sa udiala týždeň pred streľbou. V súvislosti s tým našla polícia v dome páchateľa list, v ktorom sa k tejto vražde priznal. Rovnako podľa balistickej skúšky sa zbraň, ktorou bola vražda vykonaná, zhoduje so zbraňou nájdenou v dome útočníka.
Reakcie.
Fakulta v reakcii na udalosť prerušila výučbu do 12. januára 2024 a oznámila, že všetky skúšky počas nasledujúceho skúškového obdobia budú dobrovoľné. Budova fakulty na Námestí Jana Palacha zostala uzatvorená do konca januára.
Český minister vnútra Vít Rakušan vyhlásil, že čin nesúvisí s medzinárodným terorizmom, označil ho za „bezprecedentne šialený čin, aký Česká republika vo svojej histórii ešte nikdy nezaznamenala“. Deň po streľbe polícia ČR prijala celorepublikové opatrenia vo vzťahu k mäkkým cieľom a školám. Následne bolo evidovaných 8 prípadov pozitívnej reakcie na streľbu – v súvislosti s týmto polícia zaistila 4 osoby. Minister vnútra Vít Rakušan sa vyjadril aj o možnej diskusii o zbraňovej legislatíve. Minister školstva, Mikuláš Bek, zvolal rokovanie rektorov vysokých škôl s predstaviteľmi bezpečnostných rezortov o bezpečnosti vysokých škôl.
Vláda Českej republiky vyhlásila v súvislosti s udalosťou na 23. decembra štátny smútok.
Medzinárodné.
Slovenská prezidentka Zuzana Čaputová českému prezidentovi Petrovi Pavlovi vyjadrila sústrasť a ponúkla pomoc. Kondolovali aj slovenský minister zahraničných vecí Juraj Blanár, šéfka eurokomisie, Ursula von der Leyen, predseda Európskej rady Charles Michel, nemecký kancelár Olaf Scholz, maďarský premiér Viktor Orbán, ukrajinský prezident Volodymyr Zelenskyj a ďalší lídri.
Čiernu vlajku v deň štátneho smútku v Česku od 8:00 do 20:00 vyvesil aj slovenský Prezidentský palác.